DECIZIA COMISIEI
din 15 februarie 2007
de modificare a Deciziilor 2005/731/CE și 2005/734/CE în ceea ce privește prelungirea perioadei de aplicare a acestora
[notificată cu numărul C(2007) 420]
(Text cu relevanță pentru SEE)
(2007/105/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (1), în special articolul 10 alineatul (4),
întrucât:
(1)
Decizia 2005/731/CE a Comisiei din 17 octombrie 2005 de stabilire a unor dispoziții suplimentare privind supravegherea gripei aviare la păsările sălbatice (2) și Decizia 2005/734/CE a Comisiei din 19 octombrie 2005 de stabilire a unor măsuri de biosecuritate în vederea limitării riscului de transmitere la păsările de curte și la alte păsări ținute în captivitate, de la păsările sălbatice vii, a gripei aviare cauzate de subtipul H5N1 al virusului gripei A și de stabilire a unui sistem de depistare timpurie în zonele cu grad ridicat de risc (3) expiră la 31 decembrie 2006.
(2)
Cu toate acestea, luând în considerare faptul că în țările terțe există încă focare cu filiații asiatice ale virusului gripei aviare și faptul că, prin urmare, Uniunea Europeană nu este mai puțin amenințată, validitatea deciziilor respective trebuie prelungită.
(3)
Deciziile 2005/731/CE și 2005/734/CE trebuie modificate în consecință.
(4)
Măsurile prevăzute în prezenta decizie sunt în conformitate cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
La articolul 4 din Decizia 2005/731/CE, data „31 decembrie 2006” este înlocuită cu data „31 decembrie 2007”.
Articolul 2
La articolul 4 din Decizia 2005/734/CE, data „31 decembrie 2006” este înlocuită cu data „31 decembrie 2007”.
Articolul 3
Prezenta decizie se adresează statelor membre.
Adoptată la Bruxelles, 15 februarie 2007.